PATVIRTINTA

 Rokiškio rajono savivaldybės tarybos

 2019 m. rugsėjo 27 d. sprendimu Nr. TS-196

**VAIKŲ PRIĖMIMO Į ROKIŠKIO RAJONO SAVIVALDYBĖS ŠVIETIMO ĮSTAIGŲ IKIMOKYKLINIO IR PRIEŠMOKYKLINIO UGDYMO GRUPES IR GRUPIŲ KOMPLEKTAVIMO TVARKOS APRAŠAS**

I SKYRIUS

 BENDROSIOS NUOSTATOS

1. Vaikų priėmimo į Rokiškio rajono savivaldybės (toliau ‒ Savivaldybės) švietimo įstaigų ikimokyklinio ir priešmokyklinio ugdymo grupes tvarkos aprašas (toliau – Aprašas) reglamentuoja vaikų priėmimo į Savivaldybės švietimo įstaigas, vykdančias ikimokyklinio ir priešmokyklinio ugdymo programas (toliau ‒ Įstaigos) organizavimo, tėvų (kitų teisėtų atstovų) prašymų pateikimo ir registravimo, informavimo apie priėmimą, grupių komplektavimo tvarką.

2. Aprašas parengtas vadovaujantis Lietuvos Respublikos švietimo įstatymu, Lietuvos Higienos normomis, reglamentuojančiomis ikimokyklinio ir priešmokyklinio ugdymo programų vykdymo bendruosius sveikatos reikalavimus, kitais teisės aktais.

3. Aprašo paskirtis – nustatyti vaikų priėmimo į Savivaldybės ugdymo įstaigų ikimokyklinio ir priešmokyklinio ugdymo grupes tvarką, užtikrinant pageidaujančių lankyti ikimokyklinio ir priešmokyklinio ugdymo grupes prieinamumą, vaikų apskaitą bei visuomenės informavimą apie laisvas vietas ikimokyklinio ugdymo grupėse.

4. Aprašo nuostatomis vadovaujasi Savivaldybės administracijos darbuotojai, Savivaldybės švietimo įstaigos, vykdančios ikimokyklinio ir priešmokyklinio ugdymo programas, vaikų tėvai (globėjai).

**II SKYRIUS**

 **PRAŠYMŲ PATEIKIMAS IR JŲ REGISTRAVIMAS**

5. Prašymų dėl vaiko priėmimo į Rokiškio miesto Įstaigų grupes pateikimas:

5.1. pagal Aprašo 1priede pateiktą formą tėvai (globėjai) prašymus pateikia:

5.1.1. atvykus į Švietimo, kultūros ir sporto skyrių;

5.1.2. registruotu laišku (adresu: Švietimo, kultūros ir sporto skyrius, Respublikos g. 94-807, LT-42136, Rokiškis);

5.1.3. elektroniniu paštu j.geidaniene@post.rokiskis.lt, jeigu prašymai yra patvirtinti elektroniniu parašu arba nuskenuotas kopijas;

5.2. gautus tėvų (globėjų) prašymus tą pačią dieną Švietimo, kultūros ir sporto skyriaus specialistas užregistruoja Savivaldybės dokumentų valdymo sistemoje (dokumentų sritis 23.4.2) ir Tėvų (globėjų) prašymų dėl vaikų priėmimo į ikimokyklines ir priešmokyklines grupes registracijos žurnale;

5.3. jeigu prašymai pateikiami registruotu laišku ar elektroniniu paštu, registracijos žurnalo skiltyje „Tėvų (globėjų) parašas“ įrašoma žyma „gauta el. paštu“, „gauta laišku“;

5.4. prašymai dėl vaikų priėmimo einamiems mokslo metams priimami iki gegužės 1 d.;

5.5. prašymų formos yra skelbiamos Įstaigų ir Savivaldybės interneto svetainėse.

6. Priimant prašymus dėl vaikų priėmimo į grupes mokslo metų pradžiai yra sudaromi du sąrašai:

6.1. pagal prašymo registracijos datą;

6.2. pagal pirmumo teisę suteikiančias priežastis laikantis registracijos datos.

7. Tėvai (globėjai), pageidaujantys, kad jų vaikas lankytų ne Rokiškio mieste esančių Įstaigų ikimokyklinio ir/ar priešmokyklinio ugdymo grupes, prašymus pateikia tos Įstaigos direktoriui.

8. Tėvai (globėjai), pateikę prašymą priimti vaiką į Įstaigą, turi teisę gauti informaciją apie Savivaldybės Įstaigas, apie grupių skaičių, laisvų vietų grupėse skaičių, teikiamas ugdymo, socialines ar kitas paslaugas.

9. Tėvų (globėjų) prašyme turi būti nurodoma:

9.1. vieno iš tėvų (globėjų) vardas ir pavardė, deklaruotos ir gyvenamosios vietos adresas, telefonas, elektroninis paštas;

9.2. vaiko vardas ir pavardė, gimimo metai;

9.3. pageidaujama lankyti Įstaiga ir lankymo pradžios data;

9.4. duomenys, apie pirmenybę priimant vaiką į Įstaigą (pagal Aprašo 20 punktą);

9.5. pageidaujamas pranešimo apie vaiko priėmimą į Įstaigą būdas (elektroniniu paštu, telefonu).

10. Prašymą dėl vaiko išbraukimo iš Įstaigos grupės sąrašų, tėvai (globėjai) teikia tos Įstaigos direktoriui ne vėliau kaip paskutinę lankytiną dieną. Jei vaikas nuo einamųjų metų rugsėjo 1 d. pageidauja nebelankyti, apie tai tėvai raštu turi pranešti ne vėliau kaip iki rugpjūčio 31 d.

11. Jei tėvai (globėjai) pageidauja prašyme nurodytą vaiko Įstaigos lankymo pradžios datą pakeisti turi pateikti rašytinį paaiškinimą (laisva forma). Prašymo pateikimo data laikoma pirmojo prašymo data.

12. Už prašymuose nurodytų duomenų teisingumą atsako tėvai (globėjai).

III SKYRIUS

 VAIKŲ PRIĖMIMAS

13. Į Savivaldybės Įstaigų grupes priimant vaikus laikomasi nuostatos, kad vaiko ir vieno iš tėvų (globėjų) deklaruota gyvenamoji vieta turi būti Savivaldybės teritorijoje.

14. Vaikai, registruoti kitose savivaldybėse, į grupes priimami tuo atveju, jei Įstaigoje priėmus visus pageidaujančius lankyti yra laisvų vietų.

15. Jei Įstaigose yra laisvų vietų, kitų savivaldybių teritorijose gyvenantys vaikai gali būti priimami, kurių tėvai dirba Savivaldybės teritorijoje esančiose įstaigose, įmonėse ir kt. Tėvai (globėjai) rašydami prašymus turi pateikti rašytinę arba elektroninę pažymą iš darbovietės.

16. Kaimo vietovėse gyvenantys vaikai į Rokiškio mieste esančių Įstaigų grupes priimami tuo atveju, jeigu jų gyvenamojoje vietoje nėra Įstaigos arba tėvų (globėjų) netenkina grupių darbo laikas.

17. Vaikų priėmimą naujiems mokslo metams į Rokiškio miesto Įstaigas vykdo komisija, kurios sudėtį tvirtina Savivaldybės administracijos direktorius.

18. Kaimo vietovėse esančių Įstaigų vaikų priėmimo į grupes tvarką ir priėmimo komisijos sudėtį, į kurią turi įeiti tėvų atstovas (-ai), tvirtina tos Įstaigos direktorius.

19. Pagrindinis vaikų priėmimas į Rokiškio miesto Įstaigas naujiems mokslo metams (t. y. nuo rugsėjo 1 d.) vykdomas kasmet birželio 15-20 d. iš vaikų, registruotų iki birželio 15 d. Pakartotinis vaikų priėmimas vykdomas paskutinę rugpjūčio mėnesio savaitę ta pačia tvarka, kaip išdėstyta 6 ir 22 punktuose (sąrašai sudaromi iš prašymų, kurie yra registruoti nuo birželio 16 d.)

20. Pirmumo teisę suteikiančios priežastys:

20.1. Įstaigą lanko kiti tos pačios šeimos vaikai;

20.2. vaikams, turintiems negalią ar specialiųjų ugdymosi poreikių;

20.3. vaikams, kurių vienam iš tėvų (globėjų) nustatytas 0-55 procentų darbingumo lygis;

20.4. vaikams, kai vienas iš tėvų miręs arba teismo keliu nenustatyta tėvystė, teismo pripažintas dingusiu be žinios ar nežinia kur esančiu, teismo pripažintas neveiksniu arba atlieka laisvės atėmimo bausmę pataisos įstaigose, vienam iš tėvų neterminuotai apribota valdžia;

20.5. vaikams iš šeimų, priskiriamų socialiai remtinų šeimų grupei;

20.6. vaikams iš šeimų, auginančių 3 ir daugiau vaikų iki 18 metų arba iki 24 metų (kai mokosi pagal nuosekliojo mokymosi programas);

20.7. vaikams, kuriems nustatyta laikinoji ar nuolatinė globa;

20.8. vaikams, kurių vienas iš tėvų (globėjų) yra moksleivis ar studentas ir mokosi švietimo įstaigose pagal nuosekliojo mokymosi programas;

20.9. vaikams, kurių vienas iš tėvų atlieka profesinę karo tarnybą;

21. Vaikai į Įstaigą priimami be eilės:

21.1. kuriems Savivaldybės Vaiko gerovės komisijos nutarimu skirtas privalomas ikimokyklinis ugdymas arba vaikas auga šeimoje, kuriai yra teikiamos socialinės paslaugos seniūnijos, kurios teritorijoje gyvena vaikas, teikimu;

21.2. augantys šeimose, patekusiose į krizinę situaciją;

22. Vaikai į grupes priimami tokia eilės tvarka: du vaikai iš sąrašo, kuriems taikoma pirmenybė ir du vaikai, neturintys pirmenybės. Toliau eilės sudarymas kartojamas ta pačia tvarka.

23. Dokumentai, įrodantys pirmumo teisę suteikiančias priežastis, pateikiami iki birželio 15 d. Nepateikus dokumentų, pirmumo teisė panaikinama.

24. Apie vaikus, kurie nuo rugsėjo 1 dienos komisijos yra nukreipti į konkrečią Įstaigą, informaciją tėvams (globėjams) prašyme nurodytu būdu iki liepos 5 d. pateikia tos Įstaigos vadovas.

25. Vaikai, pageidaujantys Rokiškio mieste esančias Įstaigas lankyti vėliau negu rugsėjo mėnesį:

25.1. įtraukiami į Pageidaujančių lankyti vėliau sąrašą. Vaikų paskirstymas į Įstaigas vykdomas vadovaujantis 22 Aprašo punktu;

25.2. jei yra laisvų vietų, einamaisiais mokslo metais vaikai priimami iki gegužės 1 d.

26. Ugdytis pagal ikimokyklinio ugdymo programas priimami vaikai nuo 1,5 metų iki 5(6) metų amžiaus. Gali būti priimami ir jaunesni vaikai, jei Įstaiga atitinka higienos normoms keliamus reikalavimus.

27. Ugdytis pagal priešmokyklinio ugdymo programas priimami vaikai, kuriems tais kalendoriniais metais sueina 6 metai. Priešmokyklinis ugdymas gali būti teikiamas anksčiau tėvų (globėjų) prašymu teisės aktų nustatyta tvarka.

28. Vaikui iš šeimos, kuriai yra teikiamos socialinės paslaugos, Savivaldybės vaiko gerovės komisijos nutarimu gali būti skiriamas privalomas ikimokyklinis ugdymas.

29. Specialiųjų ugdymosi poreikių turintys ikimokyklinio ir priešmokyklinio amžiaus vaikai gali būti ugdomi bendrosios paskirties ar Rokiškio lopšelio-darželio „Pumpurėlis“ specialiojo ugdymo grupėje.

30. Į Rokiškio lopšelio-darželio „Pumpurėlis“ specialiojo ugdymo grupę priimami vaikai, turintys didelių ir labai didelių specialiųjų ugdymosi poreikių.

31. Vaikams, kurių tėvai dirba pamaininį, vakarinį ar naktinį darbą, taip pat vaikams, kurie auga šeimose, kurioms teikiamos socialinės paslaugos (Savivaldybės seniūnijų teikimu), sudaromos sąlygos lankyti Rokiškio lopšelio-darželio „Pumpurėlis“ savaitinę grupę, kurios darbo laikas 24 val. per parą. Dienos metu vaikai lanko grupes pagal savo amžių.

32. Tėvai (globėjai), gavę pranešimą apie vaiko priėmimą nuo einamųjų metų rugsėjo 1 d., atvykti į Įstaigą privalo iki rugsėjo 3 d. patvirtinti vaiko atvykimą ir pateikti 35 punkte įvardintus dokumentus.

33. Tėvams (globėjams) iki rugsėjo 3 d., nepatvirtinus vaiko atvykimo ir nepateikus reikiamų dokumentų, vaikas netenka vietos Įstaigoje. Kandidato statusas atstatomas tėvams (globėjams) pateikus naują prašymą.

34. Tėvai (globėjai) negalintys atvykti į Įstaigą dėl pateisinamų priežasčių (ligos, išvykę) patvirtinti, kad jų vaikas Įstaigą lankys, apie tai turi informuoti Įstaigos vadovą.

35. Tėvai (globėjai), atvykę į Įstaigą, direktoriui turi pateikti:

35.1. nustatytos formos Vaiko sveikatos pažymėjimą (iki kol bus įdiegta Vaikų sveikatos stebėsenos informacinė sistema ikimokyklinio ugdymo įstaigose);

35.2. gimimo liudijimą (jo kopiją);

35.3. atvykus iš kitos Įstaigos, pažymą apie atsiskaitymą už vaiko išlaikymą toje Įstaigoje.

36. Vaikas laikomas priimtu, kai Įstaigos vadovas priėmimą patvirtina įsakymu, su tėvais (globėjais) sudaro dvišalę vaiko ugdymo sutartį dviem vienodą juridinę galią turinčiais egzemplioriais, po vieną kiekvienai šaliai.

37. Švietimo santykiai prasideda nuo pirmos vaiko ugdymo dienos Įstaigoje. Sudarius ugdymo sutartį, suformuojama vaiko asmens byla, vaikas įregistruojamas Mokinių registre.

38. Apie naujai atvykusius ir priimtus vaikus, atsisakiusius lankyti ar išbrauktus iš sąrašų, Rokiškio miesto Įstaiga tą pačią dieną informuoja Švietimo, kultūros ir sporto skyriaus specialistą.

39. Vaikas laikomas neatvykusiu, jei į Įstaigą neatvyksta per 3 darbo dienas nuo tėvų (globėjų) prašyme nurodytos lankymo pradžios datos ir nepraneša direktoriui apie vėlavimą. Registracijos žurnale įrašoma pastaba apie atsisakymą arba neatvykimą.

40. Neatvykusių vaikų į Rokiškio miesto Įstaigas tėvų (globėjų) prašymus Įstaigos vadovas grąžina atgal Švietimo, kultūros ir sporto skyriaus specialistui, organizuojančiam vaikų priėmimą.

41. Vaikas laikomas išbrauktu iš Įstaigos ir jo vieta neišsaugoma:

41.1. tėvams (globėjams) raštu atsisakius lankyti;

41.2. Įstaigos vadovo teikimu, kai vaikas nelankė Įstaigos daugiau kaip 50 proc. lankytinų dienų per mėnesį be nepateisinamos priežasties, prieš tai įspėjus tėvus (globėjus) raštu;

41.3. Įstaigos vadovo teikimu, kai tėvai (globėjai) du mėnesius iš eilės nesumokėjo už suteiktas paslaugas. Apie šį sprendimą praėjus mėnesiui Įstaigos vadovas tėvus įspėja raštu.

42. Tėvams (globėjams) pateikus argumentuotą raštišką prašymą (tėvo ar mamos vaiko priežiūros ar auginimo atostogos, vaiko šeimai laikinai pakeitus gyvenamąją vietą ir kt.) vaiko ikimokyklinės grupės lankymas gali būti atidėtas ne ilgesniam kaip vienerių metų laikotarpiui.

43. Išbraukus vaiką iš grupės sąrašų, jo asmens byla lieka Įstaigoje. Gavus pranešimą iš kitos Įstaigos, kurioje vaikas tęsia ugdymą, jai išsiunčiamos prašomų dokumentų kopijos.

44. Rokiškio miesto Įstaigos vadovas apie vaiko išbraukimą iš grupės sąrašo tą pačią dieną informuoja Švietimo, kultūros ir sporto skyriaus specialistą.

45. Po pagrindinio vaikų priėmimo sudaromas Pageidaujančių lankyti vėliau vaikų sąrašas. Į šį sąrašą įtraukiami vaikai, kurių tėvų (globėjų) prašyme nurodyta lankymo pradžios data yra vėlesnė negu einamųjų mokslo metų rugsėjo mėnuo.

IV SKYRIUS

 GRUPIŲ KOMPLEKTAVIMAS

46. Ikimokyklinio ugdymo grupės formuojamos iš to paties arba skirtingo amžiaus vaikų. Priešmokyklinio ugdymo grupės formuojamos iš 5/6 metų amžiaus vaikų.

47. Grupių vaikų sąrašai turi būti sudaromi neviršijant Lietuvos Higienos normos nustatyto vaikų skaičiaus:

47.1. nuo 1 iki 2 metų – ne daugiau kaip 10 vaikų;

47.2. nuo 2 iki 3 metų – ne daugiau kaip 15 vaikų;

47.3. nuo 3 metų iki pradinio ugdymo pradžios – ne daugiau kaip 20 vaikų;

47.4. nuo 1 metų iki pradinio ugdymo pradžios – ne daugiau kaip 12 vaikų;

47.5. nuo 2 metų iki pradinio ugdymo pradžios – ne daugiau kaip 16 vaikų;

47.6. mišrioje specialiojoje grupėje − ne daugiau kaip 10 vaikų.

48. Rokiškio lopšelyje-darželyje „Pumpurėlis“ komplektuojama specialioji grupė iš vaikų, kurių gyvenamoji vieta yra Savivaldybės teritorijoje.

49. Vaikai, neturintys galimybės kiekvieną dieną atvykti į lopšelio-darželio „Pumpurėlis“ specialiąją grupę, gali būti ugdomi įstaigos savaitinėje grupėje. Savaitinė grupė komplektuojama, jeigu minimalus skaičius joje - 7 vaikai.

50. Vienas vaikas, turintis įvairiapusių raidos sutrikimų ar kompleksinę negalią, aklasis, ugdomas lopšelio-darželio „Pumpurėlis“ mišrioje specialiojoje grupėje, prilyginamas dviem šios grupės vaikams, o turintis kompleksinę negalią (ir judesio bei padėties sutrikimų) – trims grupės vaikams, todėl atitinkamai mažinamas grupės vaikų skaičius.

51. Vienas sutrikusio intelekto, kurčias, neprigirdintis, aklas, silpnaregis, turintis judesio ir padėties, kompleksinių elgesio, žymių kalbos ir komunikacijos sutrikimų, neįgalus vaikas integruotai ugdomas Įstaigų ikimokyklinio ir priešmokyklinio ugdymo bendrosios paskirties grupėse, prilyginamas dviem tos grupės vaikams, todėl atitinkamai mažinamas tos grupės tipui nustatytas vaikų skaičius.

52. Komplektuojant ikimokyklinio ugdymo grupes siekiama, kad grupių sąrašuose būtų tais pačiais kalendoriniais metais gimę vaikai. Esant laisvoms vietoms ir poreikiui, gali būti priimti metais jaunesni/vyresni vaikai. Taip pat tėvams (globėjams) pageidaujant jaunesni broliai ar seserys, gali būti ugdomi toje pačioje grupėje, išskyrus priešmokyklinio ugdymo grupes.

53. Nesukomplektavus grupės iš tais pačiais kalendoriniais metais gimusių ar metais jaunesnių /vyresnių vaikų, sudaromos mišraus amžiaus vaikų grupės.

54. Priešmokyklinio ugdymo mišrioje grupėje gali būti ugdomi 5–6/7 metų vaikai.

55. Ikimokyklinio ugdymo grupės vaikai mokslo metų eigoje gali būti perkeliami iš vienos grupės į kitą siekiant išlaikyti panašų vaikų skaičių grupėse.

56. Kasmet iki birželio 10 d. Rokiškio miesto Įstaigos pateikia Švietimo, kultūros ir sporto skyriui perspektyvinius ikimokyklinio ir (ar) priešmokyklinio ugdymo grupių vaikų sąrašus ateinantiems mokslo metams.

57. Vaikai į švietimo įstaigų grupes paskirstomi pagal tai, kiek yra laisvų vietų kiekvienos Įstaigos vaikų grupėse ir atsižvelgiant į tėvų (globėjų) pageidaujamą lankyti Įstaigą. Vaikų paskirstymas į grupes įforminamas vaikų priėmimo komisijos posėdžio protokoliniu nutarimu.

58. Po vaikų priėmimo ir grupių komplektavimo kasmet iki liepos 1 d. Rokiškio miesto Įstaigoms Švietimo, kultūros ir sporto skyrius perduoda tėvų (globėjų) prašymus ir kitus gautus iš tėvų dokumentus.

59. Švietimo, kultūros ir sporto skyriaus specialistas, kiekvieną mėnesį Rokiškio miesto Įstaigoms ir Vaikų priėmimo komisijos nariams pateikia bendrą informaciją apie vaikų skaičių grupėse.

60. Informacija apie laisvas vietas Rokiškio miesto Įstaigų grupėse skelbiama ir atnaujinama (pasikeitus situacijai) Savivaldybės internetinėje svetainėje.

V SKYRIUS

 BAIGIAMOSIOS NUOSTATOS

61. Dėl Aprašo taikymo kilę ginčai sprendžiami Lietuvos Respublikos teisės aktų nustatyta tvarka.

62. Aprašas gali būti keičiamas ar papildomas Savivaldybės tarybos nario (-ių), Savivaldybės administracijos Švietimo, kultūros ir sporto skyriaus iniciatyva.

63. Aprašas skelbiamas Teisės aktų registre, Savivaldybės interneto svetainėje [www.rokiskis.lt](http://www.rokiskis.lt) ir Įstaigų interneto svetainėse.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_